A BIZOTTSÁG HATÁROZATA
(2007. július 16.)
a 2006/140/EK határozatnak a ciprusi kecskékben meglévő TSE-rezisztens PrP-génekre vonatkozó vizsgálathoz kapcsolódó, 2007. évi közösségi pénzügyi hozzájárulás tekintetében történő módosításáról
(az értesítés a C(2007) 3369. számú dokumentummal történt)
(Csak a görög nyelvű szöveg hiteles)
(2007/507/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 20. cikkére,
mivel:
(1)
A kiskérődzőkben előforduló fertőző szivacsos agyvelőbántalmak (TSE-k) - beleértve a szarvasmarhák szivacsos agyvelőbántalmát (BSE), amelyet az emberre halálos variáns, a Creutzfeld-Jacob-betegség előidézőjének tekintenek - felszámolása rendkívül fontos az állategészségügy és a fogyasztóvédelem számára.
(2)
A kecskékben meglévő TSE-rezisztens genotípusokra vonatkozóan Ciprus 2005-ben kétéves vizsgálati tervet nyújtott be közösségi pénzügyi támogatás megszerzése céljából. A vizsgálat célja az említett tagállamban a kecskékben lévő PrP-gének további tanulmányozása volt annak érdekében, hogy megerősítsék a korábbi előzetes vizsgálatok eredményeit, amelyek során egyedi, a TSE-kkel szembeni ellenállásra utaló PrP-polimorfizmusokat találtak, valamint hogy értékeljék az adatokat, hogy így lehetővé váljon a kecskékben lévő, TSE-rezisztens PrP-gének elterjedtségi alapértékének megállapítása. Cipruson rendkívül magas a TSE-k elterjedtsége a kecskékben, ezért megfelelő tagállam egy ilyen kísérleti projekt végrehajtására. A vizsgálat 2006. január 1-jén kezdődött.
(3)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (2) 3. cikke (2) bekezdésének a) pontja értelmében az állatbetegségek felszámolására és monitoringjára irányuló programokat (állat-egészségügyi intézkedések) az Európai Mezőgazdasági Orientációs és Garanciaalap Garanciarészlegéből kell finanszírozni. Pénzügyi ellenőrzési célokra az említett rendelet 9., 36. és 37. cikkét kell alkalmazni.
(4)
A Ciprus által a 2006. évre beterjesztett, a kecskékben meglévő TSE-rezisztens PrP-génekre vonatkozó vizsgálathoz kapcsolódó egyedi közösségi pénzügyi hozzájárulásról szóló, 2006. február 15-i 2006/140/EK bizottsági határozat (3) közösségi pénzügyi hozzájárulást nyújtott 2006-ra az említett tagállam kecskéi vonatkozásában a TSE-vel szembeni genetikai ellenállás tanulmányozására.
(5)
Költségvetési okokból a közösségi pénzügyi segítségnyújtásról évente döntenek. Helyénvaló közösségi pénzügyi hozzájárulást nyújtani a vizsgálathoz a 2007. évre vonatkozóan. Emiatt módosítani kell a 2006/140/EK határozatot, hogy az kiterjedjen az említett évre.
(6)
A 2006/140/EK határozat melléklete felsorolja a közösségi pénzügyi támogatásokat és a műszaki és pénzügyi jelentéstétel eszközeit. A mellékletet módosítani kell a 2007. évre vonatkozó pénzügyi támogatás, valamint az említett évre vonatkozó jelentéstételt illető változások figyelembevétele céljából.
(7)
Az igazgatási hatékonyság érdekében a közösségi pénzügyi hozzájárulás céljából bemutatott összes kiadást euróban kell feltüntetni. A közös agrárpolitika finanszírozásáról szóló, 2005. június 21-i 1290/2005/EK tanácsi rendelet értelmében az eurótól eltérő pénznemben felmerült kiadások átváltási árfolyama az Európai Központi Bank által azon hónap első napját megelőzően megállapított utolsó árfolyam, mely hónapban Ciprus benyújtotta a kérelmet.
(8)
Ezért a 2006/140/EK határozatot ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/140/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
(1) A kecskékben meglévő TSE-rezisztens PrP-génekről szóló, Ciprus által beterjesztett vizsgálati program 2006. január 1-jétől 24 hónapos időszakra jóváhagyásra kerül.
(2) Az (1) bekezdésben említett programra fordított közösségi pénzügyi támogatás Ciprus esetében a laboratóriumi vizsgálatok miatt felmerült költségek (a hozzáadottérték-adó kivételével) legfeljebb 100 %-át fedezi, összhangban a melléklet 1. fejezetének rendelkezéseivel a 2006. évet illetően és összhangban a 3. fejezet rendelkezéseivel a 2007. évet illetően. A támogatás teljes összege legfeljebb 47 500 EUR 2006-ra vonatkozóan, 2007-re pedig 103 000 EUR.”
2.
A 2. cikk a következőképpen módosul:
a)
A b) és c) pont helyébe a következő szöveg lép:
„b)
a vizsgálat minden egyes évének első nyolc hónapjára vonatkozó éves időközi pénzügyi és technikai értékelés benyújtása legkésőbb két hónappal az említett időszak végét követően; a jelentésnek a 2006. évre vonatkozóan a melléklet 2. fejezetében, a 2007. évre vonatkozóan pedig a melléklet 4. fejezetében meghatározott mintát kell követnie, amelyhez csatolni kell a felmerülő költségeket igazoló bizonylatokat;
c)
a vizsgálat minden egyes éve esetében - a 2006. évre vonatkozóan legkésőbb 2007. március 31-ig, a 2007. évre vonatkozóan pedig legkésőbb 2008. március 31-ig - éves zárójelentés benyújtása a vizsgálat végrehajtásának teljes folyamatáról és a vizsgálat eredményeiről arra a teljes időszakra vonatkozóan, amelynek időtartama alatt közösségi pénzügyi támogatás nyújtására került sor; a jelentésnek tartalmaznia kell egy - a 2006. évre vonatkozóan a melléklet 2. fejezetében, a 2007. évre vonatkozóan pedig a melléklet 4. fejezetében meghatározott mintának megfelelő -, a 2006. és 2007. évre vonatkozó technikai és pénzügyi értékelést, amelyhez csatolni kell a felmerülő költségeket igazoló bizonylatokat;”.
b)
A (2) bekezdés helyébe a következő szöveg lép:
„(2) Amennyiben az (1) bekezdés c) albekezdésében megadott határidőt nem tartják be, a pénzügyi hozzájárulást 25 %-kal csökkenteni kell az adott vizsgálati évet követő naptári év május 1-jén, 50 %-kal június 1-jén, 75 %-kal július 1-jén és 100 %-kal szeptember 1-jén.”
3.
A 3. cikk helyébe a következő szöveg lép:
„3. cikk
A közösségi pénzügyi hozzájárulás kérelmezésekor a Ciprus által bemutatott kiadásokat euróban adják meg, és ezek nem tartalmazhatnak hozzáadottérték-adót vagy más adókat.
A kiadások átváltási árfolyama az Európai Központi Bank által azon hónap első napját megelőzően megállapított utolsó árfolyam, mely hónapban Ciprus benyújtotta a kérelmet.”
4.
A melléklet e határozat mellékletének megfelelően módosul.
2. cikk
Ezt a határozatot 2007. január 1-jétől kell alkalmazni.
3. cikk
Ennek a határozatnak a Ciprusi Köztársaság a címzettje.
Kelt Brüsszelben, 2007. július 16-án.